הר הבית - בית המקדש: התקדמות היסטורית! יום ירושלים בהר הבית
יום ירושלים בהר הבית || חמישים שנה לגאולת מקום המקדש
יום היסטורי בהר הבית • שיא דרמטי במספר העולים כהלכה לרגל היובל לגאולת הר הבית • אלף עולים ליום אחד • זינוק של למעלה ממאתיים אחוזים מאשתקד • שיפורים במספר העולים בקבוצה ובמספר הקבוצות בו זמנית • יותר מעשירית היהודים לא זכו להיכנס • המתנות ארוכות ורבים הוכנסו להצצה קצרה בלבד • 13 יהודים גורשו, 12 מתוכם השתחוו במקום • שירה יהודית בהר הבית • שכירי וואקף היכו שוטרים ושלושה מהם נעצרו • ראש ישיבת הר עציון: לא ראיתי אף פעם כבוד שכינה כזה בהר הבית
↓ מאת: ייראה - עידוד עליה להר הבית כהלכה
מפנה היסטורי חל היום בהר הבית כאשר לראשונה עלו למקום למעלה מאלף יהודים. בעוד ששיא העולים למקום עד היום עמד על 495 יהודים.
לכבוד יום ירושלים וציון היובל לגאולת הר הבית בתשועת ששת הימים הגיעו היום אל הר הבית 1140 יהודים.
995 יהודים זכו לעלות היום להר הבית. נסיקה של 225% לעומת מספר העולים אשתקד. אז עלו למקום הקדוש 307 יהודים.
145 יהודים שכבר הועלו עד פתח השער העליון הורדו והוחזרו לאחר שבתוך ההר החלו התפרעויות מוסלמים ושכירי וואקף.
המוני היהודים שעלו להר הבית נענו ליוזמת מטה ארגוני המקדש ולקריאות רבנים וראשי ישיבות, חברי כנסת ושרים שקראו בשבועיים האחרונים לעלות ביום הזה להודות ולהלל ולהביא למפנה ציבורי חיובי בזיקה אל ההר.
רבנים רבים עלו היום להר הבית. ביניהם הרב יעקב מדן ראש ישיבת הר עציון, הרב יצחק ברנד רב קהילת בני עליה, הרב אייל יעקבוביץ ראש ישיבת צפת, הרב חיים עוזר חייט ראש ישיבת מגדל התורה, הרב יהודה קרויזר רבה של מצפה יריחו, הרב ישראל אריאל רבה של מכון המקדש, הרב נועם וולדמן ראש ישיבת ניר קרית ארבע יחד עם הרב אברהם יצחק שוורץ, הרב אלישע וולפסון מישיבת צפת. ועוד.
הרב מדן התרגש מאוד נוכח השינוי העצום בהר הבית. "לא ראיתי אף פעם כזה כבוד שכינה בהר. פעם היינו הולכים כאן שפופים ומהר עם הערות בלי סוף מה לעשות, וכל כך מעט אנשים היינו, ורק רצו להיפטר מאיתנו. ראינו היום משהו, שאנחנו באמת נמצאים בצעד ראשון לקראת כבוד השכינה, יחד עם שיתוף פעולה, וכל הדברים שאנחנו עושים. כמה שאני מתרגש לראות את הצעד הגדול הזה שעשינו היום".
החל מהשעה 5 בבוקר החלו תפילות חגיגיות בשער ההר. המונים התאספו במקום החל מהנץ החמה, כדי לתפוס מקום בעליות הראשונות להר. בשעה 7:30 שעת פתיחת ההר ליהודים כבר עמדו בכניסה קרוב ל- 300 איש.
גם בהמתנה פתיחת ההר ליהודים בצהריים התקיימה תפילת מנחה במתחם הבידוק.
שיפורים משטרתיים
המשטרה הקלה היום במעקב נגד המתפללים היהודים. רבים מן העולים דיווחו כי התפללו בלחש ושפכו שיחם בפני שוכן המקום.
רבים מן העולים ציינו לטובה את ירידת המפקדים לשטח ונוכחותם במקום של מפקדי המרחב וגם של מפקד המחוז. ניכר היה כי עליית היהודים חשובה להם, והם באו במטרה לייעל את תיפקוד הכוחות.
פתיחה מוקדמת
בעקבות הביקוש הרב פתחה המשטרה את עמדת הבידוק כבר בשעה 6:30. שעה לפני שעת הפתיחה. בצהריים פתחה המשטרה את העמדה בשעה 13:00, חצי שעה לפני הפתיחה.
הגדלת קבוצות ומספרים
המשטרה איפשרה היום באופן תקדימי את שהותן של 3 קבוצות יהודים בו זמנית בהר הבית. המשטרה אף הגדילה את מספר היהודים בקבוצה. בין 45 עד 58, מספר תקדימי של שנים רבות בהר הבית.
לאחר שבאחת הקבוצות השתחוו במקום 10 מהמשתתפים, הקטינה המשטרה את גודל הקבוצות. בטענה שהיא נדרשת להקצות כח להרחקות ולכן מקשה עליה לאבטח קבוצות גדולות.
המתנות ארוכות
למרות ההקלות, משך ההמתנה לכניסה התארכה לרבים מאד מן העולים עד למעלה משעתיים. קבוצת יהודים שהוכנסה בסוף שעות הפתיחה של הבוקר למסלול הצצה בלבד, סירבה לצאת מן ההר, וחלקם החלו לשיר, להתפלל בקול ולהשתחוות, והמשטרה פינתה אותם בכוח. מוסלמים ששהו במקום ושכירי וואקף החלו להתפרע ולתקוף שוטרים, המשטרה עצרה 3 משכירי וואקף.
הורדת העולים
בעקבות ההתפרעות המוסלמית, החזירה המשטרה 70 יהודים שהיא העלתה אותם כבר עד לשער הכניסה, בטענה של חוסר יכולת להגנתם.
בצהריים, לאחר שיהודי השתחווה והוצא מההר, המשטרה שוב הורידה 75 יהודים שכבר המתינו סמוך לשער העליון, באותם טענות.
העולים דיווחו כי השוטרים בשער הכניסה העניקו גם היום יחס אדיב, והשתדלו על אף העומס לפעול בצורה טובה ומכבדת.
ארגוני המקדש הורשו גם היום להעמיד כיבוד קל לטובת העולים. חידוש מרענן לרבים מן העולים היה עמדת הטענה לטלפונים שהוצבה לשירות העולים.
עצורים וגירושים
13 יהודים הוצאו היום מהר הבית, אל תחנת המשטרה הקרובה, שם נמסר להם כי לא יוכלו יותר לעלות להר הבית ללא שיחה מקדימה עם מפקד המקומות הקדושים במשטרה.
12 יהודים שהשתחוו ו-1 שנשא ברכת כהנים.
לא נרשמו היום מעצרים של יהודים בהר הבית.
הנתונים במספרים
1140 הגיעו להר הבית
995 הוכנסו פנימה.
145 הוחזרו מבלי להיכנס כלל להר.
13 יהודים גורשו מההר.
3 קבוצות הורשו לשהות בהר.
58 יהודים מקסימום בקבוצה.
2 מקרים של החזרת יהודים.
שעתיים של המתנה ממוצעת.
שבועות בהר הבית
בקרב ארגוני המקדש נערכים כבר לעלייה המרכזית הבאה להר הבית שתתקיים בתוך שבוע, בחג השבועות ובאסרו חג למחרתו.
תוויות: במשוך היובל המה יעלו בהר, חמישים שנה לשחרור ירושלים, יום ירושלים תשע"ז בהר הבית, רבנים בהר הבית